Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 30.08.2022

**Αρ. Πρωτ.:** 1205

ΠΡΟΣ: κ. Κ. Μητσοτάκη, Πρωθυπουργό της χώρας

**ΚΟΙΝ: «Πίνακας Αποδεκτών»**

ΘΕΜΑ: «Διαμαρτυρία της Ε.Σ.Α.μεΑ. για ενδεχόμενη καταβολή προνοιακών επιδομάτων μέσω προπληρωμένων καρτών**»**

**Κύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), όπως γνωρίζετε αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με αφορμή δημοσιεύματα του Τύπου τα οποία αναφέρουν ότι στο πλαίσιο αξιοποίησης των πόρων του Ταμείου Ανάκαμψης συζητείται από την κυβέρνηση η καταβολή των κοινωνικών και προνοιακών επιδομάτων, από τα επιδόματα τέκνων, έως τα επιδόματα ανεργίας και τις έκτακτες ενισχύσεις, μέσω προπληρωμένης ψηφιακής κάρτας και όχι μέσω του τραπεζικού λογαριασμού, η Ε.Σ.Α.μεΑ. με το παρόν σας μεταφέρει την έντονη διαμαρτυρία της για τυχόν εφαρμογή του μέτρου.

Είναι γνωστό ότι τα πάσης φύσεως προνοιακά επιδόματα των ατόμων με αναπηρία και χρόνιες παθήσεις, χορηγούνται για την κάλυψη των αυξημένων αναγκών που δημιουργεί η ίδια η αναπηρία και δεν αποτελούν εισόδημα, κάτι που αποδεικνύεται και από το γεγονός ότι τα επιδόματα δεν λαμβάνονται υπόψη στα εισοδηματικά όρια για τις παροχές των ατόμων με αναπηρία.

Κάθε πολίτης με αναπηρία ή χρόνια πάθηση, γνωρίζει τις ανάγκες του και είναι απόλυτα ικανός ώστε να διαχειριστεί το, πενιχρό άλλωστε, επίδομα που του παρέχει το Κράτος.

Επιπλέον, μεγάλο ποσοστό ατόμων με αναπηρία, ιδίως μεγάλης ηλικίας, δεν είναι εξοικειωμένοι με την χρήσης της ψηφιακής τεχνολογίας.

Δεν πρόκειται να δεχθούμε ένα τέτοιο μέτρο, που καταστρατηγεί τα ίδια τα ανθρώπινα δικαιώματα των ατόμων με αναπηρία και χρόνιες παθήσεις. Άλλωστε έχει διαπιστωθεί ότι τα επιδόματα αναπηρίας δεν μπορούν καν να συνδεθούν με την Κάρτα Αναπηρίας.

**Κύριε Πρωθυπουργέ,**

Ως εκ τούτου ζητάμε την παρέμβασή σας για να μην εφαρμοστεί το μέτρο της προπληρωμένης ψηφιακής κάρτας στα επιδόματα των ατόμων με αναπηρία ή χρόνια πάθηση.

Ευελπιστώντας πως θα εξετάσετε το εν λόγω αίτημα και θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Υπουργού Οικονομικών, κ. Χ. Σταϊκούρα
* Γραφείο Αναπλ. Υπουργού Οικονομικών, κ. Θ. Σκυλακάκη
* Γραφείο Υπουργού Εργασίας και Κοινωνικών Υποθέσεων, κ. Κ. Χατζηδάκη
* Γραφείο Υφυπουργού Εργασίας και Κοινωνικών Υποθέσεων, κ. Δ. Μιχαηλίδου
* Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη
* ΟΠΕΚΑ
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |